section_heading: Vojna karijera
paragraph_text: Wilhelm Wild rođen je 22. listopada 1868. u Breslauu. Sin je Edmunda Wilda, inače general bojnika u pruskoj vojsci. Wild je u prusku vojsku stupio u veljači 1887. služeći u 32. pješačkoj pukovniji, nakon čega pohađa Prusku vojnu akademiju. U travnju 1894. unaprijeđen je u čin poručnika, dok je u ožujku 1900. promaknut u čin satnika kada je raspoređen na službu u Glavni stožer. U Glavnom stožeru služi do veljače 1903. kada postaje zapovjednikom satnije u 61. pješačkoj pukovniji smještenoj u Thornu. U travnju 1904. vraća se na službu u Glavni stožer, dok je siječnju 1907. promaknut u čin bojnika. U veljači 1912. imenovan je zapovjednikom bojne u 56. pješačkoj pukovniji, dok je u lipnju 1913. unaprijeđen u čin potpukovnika. Pred početak Prvog svjetskog rata, u lipnju 1914., postaje načelnikom stožera XV. korpusa kojim je zapovijedao Berthold von Deimling.